Lipšic, Daniel, minister vnútra SR (2010-10-14):
Ďakujem veľmi pekne. Vážený pán predsedajúci, vážené pani poslankyne, vážení páni poslanci, predložený návrh zákona má za cieľ jednak sprísniť podmienky na získanie zbrojného preukazu a jednak obmedziť držanie samočinných zbraní a samonabíjacích palných zbraní, ktoré boli konštrukčne odvodené alebo upravené zo samočinných zbraní, teda z automatických zbraní, zo samopalov. 30. augusta tohto roku Slovensko postihla veľmi závažná tragédia. Šialený strelec v Devínskej Novej Vsi zastrelil 7 ľudí, zastrelil ich práve zbraňou, ktorá bola konštrukčne upravená zo samopalu vzor 58. Návrh novely zákona má dva dominantné ciele. Jeden cieľ je, aby držitelia zbrojných preukazov museli v pravidelných intervaloch prejsť psychologickými testami. Na Slovensku máme asi 150-tisíc držiteľov zbrojných preukazov a absolútna väčšina z nich sú slušní ľudia. Ale aj prípad Devínskej Novej Vsi, aj viaceré prípady v minulých rokoch, ale aj v posledných dňoch poukázali, že máme aj medzi držiteľmi zbraní psychicky labilných jednotlivcov. A nejde len, opakujem, o prípad v Devínskej Novej Vsi. Budem v rámci diskusie, ak to bude potrebné, hovoriť o konkrétnych prípadoch aj z posledných dní, aj z posledných dní, kedy sa ukázalo, že legálne zbrane majú v držbe aj osoby, ktoré nie sú psychicky spôsobilé ich držať. Čo s tým? Podľa mojej mienky jediná cesta, keďže dnešný systém sa ukazuje byť nie celkom funkčný, je zaviesť pravidelné, v intervaloch, o ktorých budeme rokovať, psychotesty. Chápem, že poľovníci a športoví strelci lobujú za to, aby držba zbraní bola čo najliberálnejšia. Faktom je, že Česko a Slovensko majú jednu z najliberálnejších úprav držby legálnych zbraní v celej Európe. Chápem, že poľovníci a športoví strelci obhajujú záujmy svojich členov. Od toho majú svoje združenia, svoje asociácie, svoje lobistické organizácie. Ale niekto tu predsa musí chrániť aj záujmy niekoho iného, potenciálnych nevinných obetí, ktoré často sú obeťami ľudí, ktorí držia legálne zbrane a nie sú osoby, ktoré by mali adekvátnu psychickú stabilitu. Nie je pravdou, že legálnymi zbraňami nie sú páchané žiadne trestné činy a maximálne si nejaký poľovník prestrelí koleno. Je to lož. Zo známych páchateľov pri trestných činoch spáchaných so zbraňou, je práve väčšina trestných činov spáchaných legálne držanou zbraňou. Mnohé vraždy v rodinách sú spáchané legálne držanou zbraňou. My, samozrejme, ideme postihovať prísnejšie aj nelegálne obchodovanie so zbraňami, teda s nelegálnymi zbraňami, ktorými sú páchané vraždy v podsvetí, v organizovaných skupinách. Ale problém je aj príliš liberálna úprava legálne držaných zbraní. A preto si myslím, že naším spoločným cieľom by malo byť skôr ako obhajovať partikulárne záujmy lobistických organizácií, aj legitímne záujmy, obhajovať skôr nástroje, ktoré môžu znížiť riziko aj veľmi závažnej trestnej činnosti. Nemáme šancu eliminovať zločin, lebo zločin tu bude vždy. Ale máme šancu viacerými konkrétnymi krokmi, nielen jediným, znížiť riziko opakovania sa udalosti z Devínskej Novej Vsi alebo udalosti podobných. Myslím si, že ak takú, takú šancu máme, tak zároveň máme povinnosť to urobiť. Určite budeme diskutovať, ak bude návrh zákona v druhom čítaní, o podrobnostiach návrhu, o tom či je, alebo nie je správne, aby ľudia mohli v domácnostiach držať prerobený samopal. Či to patrí k nejakému ľudskému právu alebo nie. Do akej miery, aká periodicita sa vyžaduje pri psychotestoch. V akej periodicite by mali mať držitelia zbrojných preukazov povinnosť podrobiť sa psychotestom. Ale, zdá sa mi byť zvláštne, ak pri niektorých kategóriách vodičských preukazov psychotesty vyžadujeme a pri držbe mimoriadne účinných zbraní, pôvodne plne automatických, psychotesty nevyžadujeme. Niečo nie je v poriadku. Niečo nie je proporcionálne. Chápem rôzne argumenty, alebo snažím sa chápať poľovnícke združenia, že máme aj poľovníkov, ktorí sú vo vyššom veku a napriek tomu by museli prejsť psychotestami. No veď my sprísňujeme podmienky vo vyššom veku pre držiteľov vodičských preukazov. A tu absolútne nie je problém v akomkoľvek psychickom stave, v akomkoľvek veku držať veľmi účinné zbrane. To ja považujem za vec, ktorá nie je systémová. Takže tak. Chcem vás požiadať o podporu zákona do druhého čítania a o zváženie najmä toho, že záujmy partikulárne, čo ako legitímne, záujmy, ktoré sa týkajú profesií ako sú poľovníci, športoví strelci, sú, samozrejme, zreteľa hodné. Bez debaty. Ale to nie sú jediné záujmy tohto štátu. Ani tejto republiky. Ak má štát mať nejaký úplne prvoradý cieľ, nie je to ani cieľ poľovnej streľby, ani športovej streľby, je to cieľ chrániť životy a zdravie svojich občanov. A ak tento návrh zákona urobí malý krok k tomu, aby ľudia sa mohli cítiť na uliciach, ale aj doma medzi svojimi blízkymi bezpečnejšie, tak má zmysel ho urobiť. Ďakujem pekne.